Vakbond verklaar dispuut met WPRU | Netwerk24
Deur Stephen Nell 18 Oktober 2019 17:33
Piet Heymans, uitvoerende hoof van die vakbond Sport Employees Unite. Foto: Gallo Images
Piet Heymans, uitvoerende hoof van SEU, het aan Netwerk24 bevestig dat hy ’n dispuut by die Kommissie vir Versoening, Bemiddeling en Arbitrasie (KVBA) verklaar het om ’n “onreëlmatige” aanstelling by die WP te stuit. Die saak sal op 7 November in Kaapstad aangehoor word.
Personeel het die aanstelling van Ruben Machelm as “uitvoerende assistent, wat aan die president verslag doen” by SEU aangemeld. Hulle het nie van die pos kennis gedra voordat Machelm skielik aan die begin van Oktober daar begin werk het nie. Marais het hom nie aan SEU se beswaar gesteur nie.
Die aanstelling is nie volgens die WP se beleid en prosedures met betrekking tot aanstelling van personeel gedoen nie.
“Ons het die kwessie Woensdag na die CCMA verwys,” het Heymans gesê.
“Die aanstelling is nie volgens die WP se beleid en prosedures met betrekking tot aanstelling van personeel gedoen nie. Dit bepaal dat elke aanstelling eers intern geadverteer móét word voordat ’n persoon van buite aangestel word.
“Daar moet ook onderhoude gevoer word en daar moet met verwysings op die persoon se CV geskakel word.”
Heymans voer aan dat die WP met dié aanstelling die “bepalings en voorwaardes” van werknemers sonder raadpleging verander het.
Zelt Marais, president van die WP Rugbyunie.Foto: Gallo Images
“Die WP se personeelbeleide en prosedures-dokument is deel van die bepalings en voorwaardes van werknemers. As daar nie daarby gehou word nie en aanstellings eensydig gedoen word, verander dit die bepalings en voorwaardes, wat neerkom op ’n onbillike arbeidspraktyk,” sê hy.
Heymans het Marais ook oor “swak korporatiewe bestuur” gekap. “Sou daar ’n bevinding wees dat Zelt Marais onvanpas opgetree het, kan daar stappe gedoen word wat moontlik kan insluit dat hy uit sy pos onthef word,” het Heymans gesê.
Terwyl die WP streng gesproke uit twee entiteite bestaan – die amateurunie en ’n sakevleuel – sê Heymans dat die beleidsdokumente op die ganse groep van toepassing is. Die unie besit ook 100% van die aandele in die maatskappy en verskaf ook direkteurs.
Marais het by navraag gesê dat die kwessie sub judice is en hy daarom nie kommentaar kan lewer nie.
Meer oor: Westelike Provinsie | Zelt Marais | Rugby
Bankrot? Watwou! Ons is rykste in wêreld
WP-blasers hou op staak, maar . . .
Bietjie goeie nuus vir WP se spelers